b"\n_START_ARTICLE_\nKatapults\xc3\xa6de\n_START_PARAGRAPH_\nKatapults\xc3\xa6der ((gr\xc3\xa6sk): katap\xc3\xa9lt\xc4\x93s for kastemaskine) anvendes p\xc3\xa5 hurtige fly til at redde piloten ud i n\xc3\xb8dsituationer. Under 2. verdenskrig kunne jagerpiloter forlade deres \xc3\xb8delagte fly ved eventuelt at vende flyet p\xc3\xa5 ryggen og lade sig falde ud af flyet. Da der ved hurtige fly, is\xc3\xa6r jetdrevne fly, var mulighed for at piloten kunne ramme halefinnen, indf\xc3\xb8rte man katapults\xc3\xa6det. Katapults\xc3\xa6det giver ogs\xc3\xa5 piloten en meget st\xc3\xb8rre chance for at foretage og overleve et udspring fra lav h\xc3\xb8jde._NEWLINE_De f\xc3\xb8rste katapults\xc3\xa6der blev drevet af en krudtladning, hvilket gav en meget voldsom acceleration (20 G) ved affyringen. Denne voldsomme acceleration kunne give rygskader af mere eller mindre alvorlig karakter. \xc3\x86ldre krudtdrevne katapults\xc3\xa6der kr\xc3\xa6vede en minimumsh\xc3\xb8jde for at fungere sikkert og give faldsk\xc3\xa6rmen tid til at \xc3\xa5bne sig. Senere krudtdrevne katapults\xc3\xa6der, f.eks. visse s\xc3\xa6der fremstillet af Martin-Baker fabrikken havde ikke en minimumsh\xc3\xb8jde, men derimod en minimumshastighed for sikker anvendelse, dvs. at de kunne udl\xc3\xb8ses p\xc3\xa5 banen under start og landing, forudsat at hastigheden var mere end 90 knob._NEWLINE_Senere katapults\xc3\xa6der anvender raketter, der har en betydelig 'bl\xc3\xb8dere' acceleration (12 G), hvilket er mere sk\xc3\xa5nsomt for ryggen. De fleste raketdrevne katapults\xc3\xa6der fungerer selvom flyet st\xc3\xa5r stille p\xc3\xa5 jorden, s\xc3\xa5kaldte zero-zero s\xc3\xa6der. De aller nyeste s\xc3\xa6detyper kan selv vurdere flyets stilling i luften og dreje raketdyserne, s\xc3\xa5 katapults\xc3\xa6det altid flyver opad.\n_START_SECTION_\nI begyndelsen\n_START_PARAGRAPH_\nSelvom katapults\xc3\xa6der oftest anvendes af jetjagere, blev de f\xc3\xb8rste anvendt af propeljagere. De svenske Saab 21 og de tyske Dornier Do 335 Pfeil blev drevet af skubbende propeller, der kunne skade en pilot, der sprang ud af flyet. Bofors udviklede i 1943 et krudtdrevet s\xc3\xa6de og Heinkel udviklede et trykluftsdrevet katapults\xc3\xa6de samtidig med et system der bortspr\xc3\xa6ngte propelbladene. Den 13. januar 1942 blev Helmut Schenk som den f\xc3\xb8rste reddet af sit katapults\xc3\xa6de. Alle tyske jet- og raketfly havde katapults\xc3\xa6der, dog ikke alle udgaver. De britiske meteorjetpiloter fl\xc3\xb8j uden katapults\xc3\xa6de i 2. verdenskrig, da det f\xc3\xb8rste britiske katapults\xc3\xa6de f\xc3\xb8rst blev afpr\xc3\xb8vet i juli 1946. Planer om bortspr\xc3\xa6ngning af Meteorens T-hale var langt fremme som en n\xc3\xb8dl\xc3\xb8sning._NEWLINE_I fly udstyret med flere raketdrevne katapults\xc3\xa6der affyres de enkelte s\xc3\xa6der i en bestemt sekvens, nemlig de bageste f\xc3\xb8rst. Dette skal forhindre, at folk i bags\xc3\xa6derne forbr\xc3\xa6ndes af de forreste s\xc3\xa6ders raketudst\xc3\xb8dnng. Denne fremgangsm\xc3\xa5de forhindrer ogs\xc3\xa5, at katapults\xc3\xa6derne kolliderer med hinanden._NEWLINE_I fly med krudtdrevne katapults\xc3\xa6der er der ikke det samme problem med hensyn til forbr\xc3\xa6ndinger, men alligevel er reglen som oftest, at de bageste s\xc3\xa6der affyres f\xc3\xb8rst._NEWLINE_Det engelske firma Martin-Baker Aircraft udviklede mange katapults\xc3\xa6der i tidens l\xc3\xb8b og bes\xc3\xa6tningsmedlemmer (fra 1946 til d.d. i alt 7333), der er reddet af et Martin-Bakers\xc3\xa6de tilh\xc3\xb8rer den eksklusive Ejection Tie Club._NEWLINE_Et af de bedste katapults\xc3\xa6der i dag er de russiske K-36D, fremstillet af Zvezda. Sm\xc3\xa5 'arml\xc3\xa6n' fixerer pilotens arme ved affyringen.\n_START_SECTION_\nKatapults\xc3\xa6der i Flyvev\xc3\xa5bnet\n_START_PARAGRAPH_\nDe f\xc3\xb8rste jetjagere, der blev leveret til Danmark efter 1945, var engelske Gloster Meteor-jagere, hvoraf de f\xc3\xb8rste versioner ikke havde katapults\xc3\xa6der installeret. F-84E/G Thunderjet havde et krudtdrevet s\xc3\xa6de._NEWLINE_T-33A Shooting Star, RF-84F Thunderflash, F-86D Sabre og F-100D/F Super Sabre havde alle ved leveringen amerikanske krudtdrevne s\xc3\xa6der, som senere blev udskiftet med mere moderne Martin-Baker s\xc3\xa6der (Mk. 5)._NEWLINE_Hawker Hunter havde et krudtdrevet Martin-Baker s\xc3\xa6de._NEWLINE_F-104G Starfighter fik sit amerikanske s\xc3\xa6de udskiftet med et Martin-Baker raketdrevet s\xc3\xa6de (Mk. 7)._NEWLINE_Saab F-35 Draken beholdt sit svensk fremstillede raketdrevne s\xc3\xa6de._NEWLINE_F-16 Fighting Falcon har et amerikansk raketdrevet s\xc3\xa6de (ACES II).\n_START_SECTION_\nKuriosa\n_START_PARAGRAPH_\nUnder Vietnamkrigen blev mange nedskudte amerikanere krigsfanger. For at undg\xc3\xa5 dette blev et katapults\xc3\xa6de med indbygget gyrokopter foresl\xc3\xa5et. SAVER (Stowable Aircrew Vehicle Escape Rotoseat) skulle efter nedskydningen udfolde tre rotorblade og en lille propelmotor skulle flyve piloten mod egne linjer. Systemet blev fundet uigennemf\xc3\xb8rligt da s\xc3\xa6det ville blive for tungt._NEWLINE_F-111 er et hurtigt 2-s\xc3\xa6det bombefly uden katapults\xc3\xa6der. Derimod kan hele cockpitsektionen p\xc3\xa5 1,5 tons frig\xc3\xb8res fra flyet med raketkraft, og den daler til jorden i en 15 m stor faldsk\xc3\xa6rm. Airbags (Impact attenuation bag) tager imod landingsst\xc3\xb8det og flydes\xc3\xa6kke tillader cockpitsektionen at flyde. Det er klart, at systemet har sine fordele, cockpitsektionen holder p\xc3\xa5 varmen ved n\xc3\xb8dlanding p\xc3\xa5 havet eller i polaregne, og bes\xc3\xa6tningen er samlet, men ogs\xc3\xa5 sine ulemper \xe2\x80\x93 det er dyrt, kompliceret og tungt. Af disse \xc3\xa5rsager har ingen af de nyeste kampflytyper (F-22, JSF, Super Hornet, etc.) da heller et lignende system installeret. Holdningen er, at et moderne katapults\xc3\xa6de giver de ombordv\xc3\xa6rende en endog meget stor sikkerhed for at overleve en udskydning fra zero-zero til flyets max. h\xc3\xb8jde og ved alle hastigheder. Skader opst\xc3\xa5et i forbindelse med en udskydning med et moderne katapults\xc3\xa6de er sj\xc3\xa6ldne. Det 4-s\xc3\xa6dede bombefly B-1 og rumf\xc3\xa6rgen skulle have haft et lignende system, men det blev vraget af v\xc3\xa6gtgrunde._NEWLINE_XB-70 Valkyrie , der var prototypen p\xc3\xa5 det 2-s\xc3\xa6dede mach.3 bombefly B-70, havde en kapsel til hver pilot, som man k\xc3\xb8rte sit s\xc3\xa6de bagl\xc3\xa6ns ind i, lukkede nogle muslingeskal-lignede d\xc3\xb8re og udl\xc3\xb8ste udskydningsmekanismen. Der blev kun bygget 2 prototyper, inden projektet blev annulleret. Den ene prototype kolliderede med en F-104, og piloterne m\xc3\xa5tte forlade flyet. Den ene pilot omkom, da han p\xc3\xa5 grund af store g-kr\xc3\xa6fter var ude afstand til at f\xc3\xa5 sit s\xc3\xa6de k\xc3\xb8rt ind i kapslen \xe2\x80\x93 den anden pilot blev alvorligt kv\xc3\xa6stet, da han glemte at udl\xc3\xb8se en airbag, s\xc3\xa5 hans kapsel landede meget h\xc3\xa5rdt._NEWLINE_I de russiske Kamov Ka-50 Black Shark-kamphelikoptere vil en tr\xc3\xa6kraket hive piloten/skytten ud af flyet til en minimumsh\xc3\xb8jde hvor faldsk\xc3\xa6rmen kan \xc3\xa5bne sig. Zvezda K-37 kan bruges ved op til 400\xc2\xa0km/t og spr\xc3\xa6ngbolte p\xc3\xa5 hovedrotorbladene frig\xc3\xb8r kort tid inden rotorbladene i samme retning, indenfor \xc3\xa9t rotoroml\xc3\xb8b._NEWLINE_Kosmonauterne der fl\xc3\xb8j Vostok-fart\xc3\xb8jerne forlod rumkapslen i 7\xc2\xa0km h\xc3\xb8jde med katapults\xc3\xa6det. Det skyldtes at den ballistiske vostokkapsel landede for h\xc3\xa5rdt. Kosmonauterne var if\xc3\xb8rt trykdragter og da Jurij Gagarin ikke landede i sit fart\xc3\xb8j ville hans h\xc3\xb8jderekord ikke kunnne anerkendes af FAI (F\xc3\xa9d\xc3\xa9ration A\xc3\xa9ronautique Internationale) dengang. Gagarin blev derfor beordret til at lyve om at han ikke landede i kapslen._NEWLINE_Nogle jetbombefly har ikke katapults\xc3\xa6der til alle om bord. I RAF's Canberra og V-bombefly havde kun piloterne katapults\xc3\xa6der \xe2\x80\x93 filosofien var at mens piloterne holdt flyet p\xc3\xa5 ret k\xc3\xb8l kunne de andre hoppe ud af lugen i bugen. I B-52 Stratofortress vil to af bes\xc3\xa6tningsmedlemmerne (navigat\xc3\xb8ren og bombekasteren) skydes ud af lemme i gulvet. Det skyldes at de sidder i etagen under cockpittet \xe2\x80\x93 disse s\xc3\xa6der kr\xc3\xa6ver 76 meters minimumsh\xc3\xb8jde eller at flyet er p\xc3\xa5 ryggen. _NEWLINE_Rumf\xc3\xa6rgen Columbia havde p\xc3\xa5 sine f\xc3\xb8rste fem flyvninger installeret katapults\xc3\xa6der til pilotastronauterne. Selvom de senere blev fjernet var forst\xc3\xa6rkningerne med til at g\xc3\xb8re Columbia tungere end de andre rumf\xc3\xa6rger."